Zuid-Holland

Zuid-Holland (dansk: Sydholland) er en nederlandsk provins, beliggende i den sydvestlige del af Nederlandene.

Provinsen grænser op Noord-Brabant og Zeeland mod syd, Nordsøen mod vest, Noord-Holland mod nord, og Utrecht og Gelderland mod øst. Zuid-Holland har et samlet areal på 3.307 km2, hvoraf 607 km2 udgøres af vand. Provinsen har over 3,8 millioner indbyggere (1. april 2023).

Zuid-Hollands hovedstad hedder Haag (nederlandsk: Den Haag), hvor den lokale provinsadministration holder til. Provinsens største by er Rotterdam. Kongens kommissær (nederlandsk: Commisaris van de Koning) i Zuid-Holland hedder Jaap Smit. Folkepartiet for Frihed og Demokrati (VVD) er med 10 sæder det største parti i provinsrådet. Frihedspartiet (PVV) er det næststørste parti, mens Demokraterne 66 (D66) og Kristendemokratisk Appel (CDA) med 7 pladser hver konkurrerer om at være rådets tredje største parti.

Det laveste punkt i Holland, Zuidplaspolder på -6,72 m, ligger i kommunen Zuidplas nordøst for Rotterdam.

Geografi 

Zuid-Holland ligger i den sydvestlige del af Nederlandene. Den grænser op til provinsen Noord-Holland i nord, Nordsøen i vest, og Noord-Brabant og Zeeland i syd. I øst grænser Zuid-Holland op til Utrecht og Gelderland. 

Zuid-Holland er Nederlandenes sjette største provins. Den har et samlet areal på 3.307 km2, hvoraf 607 km2 udgøres af vand. Eksklusive vand er Zuid-Holland Nederlandenes femte største provins.

Underinddelinger 
Zuid-Holland er opdelt i seks COROP-områder: Leiden-Bollenstreek, Storhaag, Delft-Westland, Østlige Zuid-Holland, Sydøstlige Zuid-Holland og Storrijnmond. COROP-enhederne bruges af staten i forbindelse med statistik og analyse.

Zuid-Holland består af 50 kommuner (2023). Rotterdam er provinsens folkerigeste kommune, mens Goeree-Overflakkee arealmæssigt er Zuid-Hollands største kommune. Zouterwoude har det laveste indbyggertal, mens Oegstgeest har det mindste areal.

Demografi 
Zuid-Holland har et indbyggertal på 3.811.760 indbyggere (1. april 2023) og en befolkningstæthed på 1.411 pr. km2. Det er Nederlandenes største provins målt på antal indbyggere. Zuid-Holland har desuden Nederlandenes højeste befolkningstæthed. Rotterdam er provinsens folkerigeste kommune.

Politik 
Provinsrådet i Zuid-Holland (nederlandsk: Provinciale Staten) består af 55 medlemmer med kongens kommissær i spidsen. Den nuværende kommissær er Jaap Smit fra Kristendemokratisk Appel (CDA). Han afløste Jan Franssen (2000-2013) fra Folkepartiet for Frihed og Demokrati (VVD) 1. januar 2014. Zuid-Hollands provinsråd vælges af Zuid-Hollands indbyggere, mens kommissæren udpeges af kongen og den nederlandske regering. VVD er med 10 pladser det største parti i provinsrådet. Den daglige ledelse varetages af en lille styrelse (nederlandsk: Gedeputeerde Staten), hvis medlemmer (nederlandsk: gedeputeerden) kan sammenlignes med ministrene i en regering. Styrelsen ledes af kommissæren.

Personer fra Zuid-Holland

Videnskab 

 Anton van Leeuwenhoek, mikrobiologiens fader og opfinder af mikroskopet 
 Erasmus af Rotterdam, filosof og humanist

Kunst

 Rembrandt, billedkunstner
 Jan Steen, billedkunstner
 Johannes Vermeer, billedkunstner

Referencer 

Provinser i Nederlandene